KIRJALLINEN KYSYMYS P-1660/99 esittäjä(t): Massimo Carraro (PSE) komissiolle. Neuvoston 19. lokakuuta 1992 antama direktiivi 92/0081/ETY kivennäisöljyjen valmisteverojen rakenteiden yhdenmukaistamisesta.



Virallinen lehti nro 170 E , 20/06/2000 s. 0066 - 0067



KIRJALLINEN KYSYMYS P-1660/99 esittäjä(t): Massimo Carraro (PSE) komissiolle (14. syyskuuta 1999) Aihe: Neuvoston 19. lokakuuta 1992 antama direktiivi 92/0081/ETY kivennäisöljyjen valmisteverojen rakenteiden yhdenmukaistamisesta Italian parlamentin vuonna 1998 hyväksymässä laissa N:o 448 säädetään lämmityspolttoaineen ja nesteytetyn maaöljykaasun hintojen alentamisesta tietyissä Italian kunnissa erityisistä maantieteellisistä tai ilmastollisista tai muista syistä, kuten metaanikaasun puutteen vuoksi, koska näiden käyttö tulee huomattavan kalliiksi. Kyse on siis toimesta, jolla voidaan helpottaa näillä alueilla asuvien perheiden elinehtoja. Luigi Olivieri tiedusteli rahoituskysymyksistä vastaavalta valtiosihteeri Ferdinando de Franciscisilta edustajainhuoneen 15. heinäkuuta 1999 pitämässä istunnossa syytä vuonna 1998 annetun lain N:o 448 toimeenpanoasetuksen viivästymiseen, jonka Italian ministerineuvosto oli hyväksynyt jo 9. maaliskuuta 1999. Valtiosihteeri ilmoitti, että direktiivin 92/0081/ETY(1) mukaisesti tarvitaan Euroopan unionin hyväksyntä, jotta lämmityspolttoaineen ja nesteytetyn maaöljykaasun hintaa voidaan alentaa. Lupa on näin ollen saatava ennen kuin asianomainen täytäntöönpanoasetus voidaan antaa. Valtiovarainministeriö välitti lupaa koskevan pyynnön 3. joulukuuta 1998 yhteisön toimielimille, mutta Euroopan unioni ei ole vieläkään antanut lausuntoaan, huolimatta siitä, että komission virkamiehet ovat saaneet Italiasta kaikki tarvittavat tiedot, jotta se voisi esittää arvionsa tästä asiasta. Voisiko komissio ilmoittaa, miksi luvan saaminen on kestänyt näinkin kauan tai perustelut mahdolliseen luvan epäämiseen? Milloin asiasta päätetään? (1) EYVL L 316, 31.10.1992, s. 12. Frits Bolkesteinin komission puolesta antama vastaus (11. lokakuuta 1999) Italian hallitus pyysi kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/0081/ETY 8 artiklan 4 kohdan nojalla lupaa alentaa arvoisan parlamentin jäsenen mainitsemien tuotteiden valmisteveroa tietyillä erityisillä maantieteellisillä alueilla. Kyseisen artiklan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön erityisistä poliittisista syistä vapautuksia tai alennuksia kivennäisöljyjen valmisteveroista. Italian viranomaiset ilmoittivat komissiolle 3. joulukuuta 1998 aikomuksestaan toteuttaa kyseinen toimenpide. Ilmoitus ei kuitenkaan sisältänyt riittävästi tietoa, jotta komissio olisi voinut käsitellä pyynnön ja valmistella ehdotuksen. Vuoden 1999 helmi- ja maaliskuussa käytiin kirjeenvaihtoa, kunnes komission ehdotuksesta pidettiin kokous Roomassa. Kokouksessa komissio ilmoitti, mitä tietoja se tarvitsee voidakseen käsitellä pyynnön. Kokouksen jälkeen Italian hallitus selvensi pyyntöään kirjeitse, ja 29. kesäkuuta 1999 komissiolla oli pyynnön käsittelemiseen tarvittavat tiedot. Niinpä komissio kirjasi alkuperäisen pyynnön ja sitä seuranneet selventävät kirjeet kyseiselle päivälle. Direktiivin 92/0081/ETY 8 artiklan 4 kohdan mukaan komission on ilmoitettava ehdotetusta toimenpiteestä muille jäsenvaltioille kuukauden kuluessa. Komissio lähetti ilmoituskirjeet 28. heinäkuuta 1999. Samassa artiklassa annetaan kaikille jäsenvaltioille ja komissiolle kaksi kuukautta aikaa pyytää neuvostoa tutkimaan asiaa. Asian käsittely on viime aikoina viivästynyt muutamalla päivällä uuden komission nimittämisen vuoksi. Arvoisa parlamentin jäsen voi olla varma, että uusi komissio käsittelee Italian hallituksen pyynnön heti ensimmäisen tilaisuuden tullen. Kun komissio on hyväksynyt pyynnön, tarvittava ehdotus toimitetaan neuvostolle viipymättä.